Document ID: 32005D0788

KOMISIJOS SPRENDIMAS
2005 m. lapkričio 11 d.
dėl naledo neįtraukimo į Tarybos direktyvos 91/414/EEB priedą ir leidimų augalų apsaugos produktams, kuriuose yra tos medžiagos, panaikinimo
(pranešta dokumentu Nr. C(2005) 4351)
(Tekstas svarbus EEE)
(2005/788/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą Nr. 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje yra numatyta, kad valstybė narė gali per 12 mėnesių nuo pranešimo apie šią direktyvą įregistruoti ir pateikti į vidaus rinką augalų apsaugos produktų, kurių sudėtyje yra veikliųjų medžiagų, neįrašytų į tos direktyvos I priedą, ir kurie dvejus metus nuo pranešimo dienos jau yra rinkoje, kol šios medžiagos bus laipsniškai tiriamos pagal darbų programą.
(2)
Komisijos reglamentuose (EB) Nr. 451/2000 (2) ir (EB) Nr. 703/2001 (3) nustatomos Direktyvos 91/414/EEB 8 straipsnio 2 dalyje nurodytos išsamios darbų programos įgyvendinimo antrojo etapo taisyklės. 2004 m. gruodžio 2 d. pranešėjas informavo Komisiją, kad jau nebesiekiama įtraukti naledo veikliosios medžiagos į Direktyvos 91/414/EEB I priedą. Todėl šios veikliosios medžiagos nereikėtų įtraukti į tą priedą, ir valstybės narės turėtų panaikinti visus leidimus naledo turinčioms augalų apsaugos priemonėms.
(3)
Turėtų būti numatytas lengvatinis laikotarpis turimų atsargų sunaikinimui, sandėliavimui, pateikimui į rinką ir sunaudojimui, kad turimas atsargas būtų galima naudoti dar vieną auginimo sezoną.
(4)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Naledas nėra įtraukiamas į Direktyvos 91/414/EEB I priedą.
2 straipsnis
Valstybės narės užtikrina, kad:
a)
leidimai augalų apsaugos priemonėms, kurių sudėtyje yra naledo, būtų panaikinami 2006 m. gegužės 11 d.;
b)
nuo 2005 m. lapkričio 12 d. leidimai augalų apsaugos priemonėms, kurių sudėtyje yra naledo, būtų nebeišduodami ir nebeatnaujinami.
3 straipsnis
Bet koks valstybės narės suteikiamas lengvatinis laikotarpis turimų atsargų sunaikinimui, sandėliavimui, pateikimui į rinką ir sunaudojimui pagal Direktyvos 91/414/EEB 4 straipsnio 6 dalį yra kiek įmanoma trumpesnis ir baigiasi ne vėliau kaip 2007 m. gegužės 11 d.
4 straipsnis
Šis sprendimas skirtas valstybėms narėms.
Priimta Briuselyje, 2005 m. lapkričio 11 d.

Labels: 3
6